Dit gons oor inkvis by Kommetjie | Maroela Media
Die uitgespoelde inkvis. (Foto: Ali Paulus/Facebook)
'n Reuse-inkvis het die naweek by Kommetjie naby Kaapstad uitgespoel. Die karkas was na raming drie meter lank en het talle Kapenaars aan die gons gehad.
Tog is dit nie die grootste inkvis om tot op hede op 'n Suid-Afrikaanse strand uit te spoel nie.
Jon Friedman, 'n beampte verbonde aan die Kaap van Goede Hoop-dierebeskermingsvereniging (DBV), sê 'n groot groep mense het Saterdag met beamptes se aankoms by Langstrand om die karkas van 'n reuse-inkvis saamgedrom.
Die dier het in daardie stadium 'n uur vantevore uitgespoel en was reeds gedeeltelik deur vissermanne opgekap. Die groep vissermanne het met die beamptes se aankoms sowat 100 meter verder gestaan en was reeds besig om die dier se tentakels onder mekaar te verdeel.
"Die dier se organe was rondom dit versprei en stukke daarvan het in die water gedryf."
Die DBV kon 'n paar weefselmonsters vir die Iziko-museum in Kaapstad neem, maar die belangrikste dele van die inkvis wat moontlik inligting kon verskaf oor ouderdom, dieet en oorsaak van dood, was reeds deur vissermanne en omstanders verwyder.
Friedman sê volgens die toestand van die inkvis se oorblywende organe lyk dit asof dit sowat twee jaar oud en in goeie gesondheid was. Die inkvis se maag was ook vol.
"Wat die oorsaak van dood betref, sou ek sê dat die dier waarskynlik deur 'n skip getref is terwyl dit na die oppervlak gekom het, aangesien reuse-inkvisse gewoonlik diepseebewoners is."
Reuse-inkvisse word tipies tussen 300 en 1 000 meter onder die water aangetref. Die visse groei volgens Friedman ongelooflik vinnig en leef net vir ongeveer vyf jaar.
Friedman sê indien daar nie binnekort nog reuse-inkvisse op Suid-Afrikaanse strande uitspoel nie, is daar geen rede om in die stadium bekommerd te wees oor dié diere se voortbestaan nie. Die jongste voorval is wel tekenend daarvan dat ons waters meer skeepsverkeer as ooit tevore sien.
"Reuse-inkvisse word wêreldwyd in oseane aangetref, maar dit is eers wanneer een uitspoel dat ons werklik 'n seldsame blik op hierdie geheimsinnige spesie kry."